Oj, Igmane
Oj, Igmane jeste drugo po redu muzičko izdanje interpretatorke bosanskohercegovačke sevdalinke Zehre Deović. Objavila ga je 2. oktobra 1963. godine u EP izdanju nekadašnja zagrebačka izdavačka kuća Jugoton, a sadrži ukupno četiri pjesme. Sve pjesme napisao je Jozo Penava, a "Sarajevo behara ti tvoga" i "Slavuj pjeva na beharli grani" uradio je zajedno sa Zaimom Imamovićem. Zehru Deović na ovom muzičkom izdanju prati Narodni ansambl Ismeta Alajbegovića "Šerbe". Album započinje sa naslovnom pjesmom "Oj Igmane", čiji tekst govori o sjećanju na djevojačku mladost i radost života u okolini Sarajeva, uz spominjanje rijeke Bosne, Hrasnice, Ilidže i Igmana. Muzički gledano, ova jednostavna i lijepa sevdalinka zanimljiva je ne samo po kvalitetnoj pjevačkoj izvedbi Zehre Deović, nego i po istaknutoj ulozi tamburica i violine uz diskretnu pratnju na harmonici doajena sevdalinke Ismeta Alajbegovića "Šerbe". U drugoj pjesmi pod nazivom "Sarajevo behara ti tvoga", uočljiv je stil pjevanja Zaima Imamovića. Osim tamburica i violine, istaknutiju ulogu u ovoj pjesmi ima i harmonika. U pjesmi "Slavuj pjeva na beharli grani" ravnopravnu ulogu imaju violine, tamburice, a posebno su zanimljive lijepe solo dionice na harmonici Ismeta Alajbegovića "Šerbe" i tamburica nakon svakog otpjevanog stiha. Obje navedene pjesme koje su zajednički uradila dva već navedena kompozitora, do danas su postale obavezan dio tradicionalnog repertoara bosanske sevdalinke. Zadnja pjesma na ovom albumu je "Uzalud se mi voljesmo", koja je po sviračkoj strukturi slična prethodnoj pjesmi. Važno je napomenuti, da je Zehra Deović na početku njene karijere pjevala na Radio Sarajevu od 1960. godine i da je kao i svi pjevači u to vrijeme (koji su pjevali na Radio Sarajevu) pohađala dodatne časove pjevanja. Rezultat takve prakse može se čuti već na njenim prvim tonskim snimcima. Sve ovo, uz prepoznatljivo pjevanje Zehre Deović daje poseban pečat pjesmama na ovom muzičkom izdanju, koje također spada u red antologijskih ostvarenja bosanske sevdalinke objavljenih u Sarajevu tokom ranih 1960-ih.